Nuwe Omikron-variant in Botswana gevindArgieffoto bloot ter illustrasie. (Foto: Unsplash) ŉ Nuwe Covid-19-variant is vandeesweek in Botswana opgemerk en is skynbaar ŉ subvariant van Omikron. Die nuwe variant is reeds in vier mense in die land geïdentifiseer, maar volgens owerhede is dit ook reeds in drie ander lande opgemerk. Christopher Nyanga, woordvoerder van die minister van gesondheid en welstand in Botswana, het Maandag hierdie bevindinge bevestig. “ŉ Breedvoerige analise van die variant het bevestig dat dit van die Omikron-variant afkomstig is,” sê hy. “Die voorlopige bevindinge is as Omikron BA.4 en BA.5 benoem.” Die vier gevalle word tans deur owerhede gemonitor sodat meer inligting oor die moontlike impak en verspreiding van die variant ingewin kan word. Die vier mense is almal tussen 30 en 50 jaar oud, maar twee van hulle is nie burgers van Botswana nie en het glo onlangs internasionaal gereis. Al vier die mense is ingeënt en ervaar slegs matige simptome. “Die ministerie, in samewerking met ander streek- en internasionale belanghebbendes, bestudeer die eienskappe en kenmerke van die Omikron-subvariant om meer data en kennis oor die omvang daarvan te bekom,” sê Nyanga. “Tot dusver is nog geen gevolgtrekkings gemaak of die subvariant meer dodelik of meer oordraagbaar is as die bekende Omikron-variant nie. “Ondersoeke na die doeltreffendheid van die Covid-19-inentings teen die nuwe variant is steeds aan die gang.” Volgens die ministerie wag hy nou op verdere leiding van die Wêreldgesondheidsorganisasie (WGO) oor hoe om die verspreiding hok te slaan. “Hoewel dit algemeen is dat virusse muteer soos hulle van een persoon na ŉ ander versprei, is slegs sommige mutasies verantwoordelik vir ŉ hoë infeksiekoers en ernstige siektes. Dit sal onder andere wees as gevolg van veranderinge in die virus se gedrag en eienskappe,” sê die ministerie. “Eers wanneer dit gebeur, kan dié nuwe variant as ŉ bedreiging geklassifiseer word. “Nuwe veranderinge wat in ŉ variant opgemerk is, is egter altyd onderhewig aan verdere ondersoeke en verifikasie deur die internasionale wetenskaplike gemeenskap.” Owerhede het intussen ŉ beroep op lede van die publiek gedoen om kalm, maar waaksaam te bly. “Die ministerie sal die publiek op hoogte hou van enige nuwe verwikkelinge in hierdie geval.”